送黄伯厚入廣
作者：鄭清之
朝代：宋

paragraphs: 五行在天地，惟水明且清。
如何南中泉，乃獨以貪名。
水號黑與弱，淖汩稱濁涇。
彼皆有其實，所以得此聲。
山川日秀發，九疑羅翠屏。
扶輿産清淑，丹砂銀石英。
有泉出其間，泠然堪濯纓。
政坐貪夫累，土炭涴玉冰。
桓山以魋故，至今人羞稱。
柳子愚其溪，百世相因仍。
有如此白水，好貪豈其情。
我欲招夷齊，稷之南山汀。
一洗萬古貪，涌雪歸東溟。
夫君素潔己，贈以貪泉銘。